# Galatasaray yazidi kujisogeza kwa Becker

## Muktasari:

**Hata hivyo uwezekano wa Becker kujiunga nao unaonekana kuwa mdogo kwani bado yupo katika mipango ya Arne Slot.**

MABOSI wa Galatasaray wanaendelea kufanya harakati za chini chini kuhakikisha inamsajili kipa wa Liverpool na Brazil, Alisson Becker, 32, katika dirisha lijalo akawe mbadala wa kipa wao raia wa Uruguay, Fernando Muslera, 38, ambaye anatarajiwa kuondoka mwisho wa msimu huu ambapo mkataba wake utakuwa unamalizika.

Hata hivyo uwezekano wa Becker kujiunga nao unaonekana kuwa mdogo kwani bado yupo katika mipango ya Arne Slot.

Becker pia huduma yake inahitajika na vigogo wengi barani Ulaya na Saudi Arabia hivyo hata kama akiomba kuondoka kwa majogoo, Galatasaray itatakiwa kuweka mezani ofa nono itakayoweza kumshawishi.

Licha yakuwa kipa wao tegemeo, Liverpool tayari ni kama inajiandaa na maisha bila ya yeye kwani mwaka jana ilimsajili Giorgi Mamardashvili ambaye wanaamini ndio atakubwa mbadala wa Becker.

**Liam Delap**

STRAIKA wa Ipswich Town na England, Liam Delap, 21, yupo katika rada za Chelsea ambayo inataka kumsajili katka dirisha lijalo la majira ya baridi au kiangazi baada ya kuona uwezekano wa kuipata huduma ya straika wa Newcastle na Sweden, Alexander Isak, 25, ni mgumu.

Delap ambaye mkataba wake unatarajiwa kumalizika mwaka 2029. Msimu huu amecheza mechi 12 za michuano yote na kufunga mabao sita.

**Christopher Nkunku**

MSHAMBULIAJI wa Chelsea, Christopher Nkunku hana furaha na maisha yake ndani ya timu hiyo lakini hana mpango wa kuondoka katika dirisha lijalo la majira ya baridi mwakani.

Nkuku mwenye umri wa miaka 27, mkataba wake wa sasa unatarajiwa kumalizika mwaka 2028. Tangu kuanza kwa msimu huu amecheza mechi 17 za michuano yote na kufunga mabao 10.

**Martin Zubimendi**

LIVERPOOL imepanga kutuma ofa yapili kwenda Real Sociedad kwa ajili ya kumsajili kiungo wa timu hiyo na Hispania, Martin Zubimendi, 25, katika dirisha la majira ya baridi.

Zubimendi ambaye pia saini yake inawindwa na Arsenal, ameonyesha nia ya kutaka kucheza ligi yenye ushindani zaidi na kinachosubiriwa ni makubaliano baina ya Sociedad na Chelsea ama Arsenal.

** Angel Gomes**

TOTTENHAM ina matumaini makubwa ya kuzipiku Manchester United na Newcastle katika mbio za kuiwania huduma ya kiungo wa Lille na England, Angel Gomes katika dirisha lijalo la majira ya kiangazi.

Gomes ambaye aliwahi kupita katika timu za vijana za Man United kabla ya kutimkia Ureno kuichezea Boavista na baada Lille, msimu huu amecheza mechi 15 za michuano yote.

**Lamine Yamal**

WINGA wa Barcelona na Hispania, Lamine Yamal, 17, amekubali kusaini mkataba mpya wa miaka sita ataokaosaini Julai mwakani atakapofikisha umri wa miaka 18.

Mkataba huo utamwezesha Yamal kupata karibia Euro 100,000 kwa wiki ambayo ni mara tatu zaidi ya mshahara ambao anaupata kwa sasa wa Euro 35,000 kwa wiki.

**Milan Skriniar**

BEKI wa Paris St-Germain na Slovakia, Milan Skriniar, 29, anataka kuondoka kwenye timu hiyo katika dirisha lijalo la majira ya baridi kwa sababu hapati nafasi ya kutosha na tayari timu kibao kutoka England zinahitaji huduma yake.

Skriniar ambaye msimu huu amecheza mechi tano za michuano yote, mkataba wake wa sasa unatarajiwa kumalizika mwaka 2028.

**Harry Winks**

TOTTENHAM Hotspur imeanza mazungumzo kwa ajili ya kumsajili kiungo wa Leiecester City, Harry Winks, 28, ambaye ilimuuza mwaka jana.

Ange Postecoglou anataka kumrudisha Winks mwenye umri wa miaka 28, kutokana na upungufu uliopo katika eneo hilo. Mkataba wake wa sasa unatarajiwa kumalizika mwaka 2026.